b'\n_START_ARTICLE_\nApoksiomenos\n_START_PARAGRAPH_\nApoksiomenos (gr\xc5\xa1ko \xe1\xbc\x80\xcf\x80\xce\xbf\xce\xbe\xcf\x85\xcf\x8c\xce\xbc\xce\xb5\xce\xbd\xce\xbf\xcf\x82, apoksy\xc3\xb3menos: tisti, ki s sebe s strgalom strga) je naziv za atleta, ki po kon\xc4\x8danem tekmovanju s svojega telesa s strgalom odstranjuje olje, znoj in prah. Poznamo ve\xc4\x8d razli\xc4\x8dic tega motiva, tako v obliki vaznega slikarstva kot v obliki samostoje\xc4\x8dih kipov v naravni velikosti. Domneva se, da je prakip nastal v poznoklasi\xc4\x8dnem ali zgodnjehelenisti\xc4\x8dnem obdobju, v IV. stoletju pr. n. \xc5\xa1t._NEWLINE_Prvi znani bronasti kip Apoksiomenosa je ustvaril okoli leta 330. pr. n. \xc5\xa1t. gr\xc5\xa1ki kipar Lizip. Anti\xc4\x8dna marmorna kopija je od leta 1849 shranjena v Vatikanskem muzeju. Od osem do sedaj znanih razli\xc4\x8dic Apoksiomenosa je najbolj zan kip, ki so ga leta 1896 na\xc5\xa1li v Anatoliji pri Efezu in ga hrani Kunsthistoriches Museum na Dunaju. Leta 1996 je belgijski turist Ren\xc3\xa9 Wounters v prelivu med Lo\xc5\xa1injem in oto\xc4\x8dkom Vele Orjule na pe\xc5\xa1\xc4\x8denem dnu v globini okoli 45 m na\xc5\xa1el 192 cm visok bronasti kip. Najdeni kip predstavlja atleta v trenutku, ko s svojega telesa s strgalom \xc4\x8disti olje, znoj in prah. Kip je bil z morskega dna dvignjen 27. aprila 1999 in predan zagreb\xc5\xa1kemu Arheolo\xc5\xa1kemu muzeju. Restavracijska dela so potekala sedem let. Po umetni\xc5\xa1kem stilu in uporabljenem materialu se predpostavlja, da je bila plastika najdena v Jadranskem morju ustvarjena v 2. do 1. stoletju pr. n. \xc5\xa1t. Od vseh osem do sedaj znanih razli\xc4\x8dic je lo\xc5\xa1injski kip najbolj ohranjen . Avtor je neznan, a klasi\xc4\x8dna lepota in vrhunska oblika, govorijo o tem, da je kip delo vrhunskega mojstra. Oktobra leta 2007 je bil sprejet sklep, da bo kip trajno razstavljen v Malem Lo\xc5\xa1inju v pala\xc4\x8di Kvarner.'